Agt LP’s sal Grondwetwysiging saamstelFoto: Magda Ehlers/Pexels.com Die ANC-koukus het Vrydag gesê hy het agt van sy LP’s ontplooi om op ŉ ad hoc-komitee te dien wat ŉ konsepdokument vir die wysiging aan die Grondwet sal saamstel om uitdruklik grondonteiening sonder vergoeding toe te laat. Jackson Mthembu, hoofsweep van die ANC, het in ‘n verklaring gesê Thoko Didiza, Vincent Smith, Stanford Maila, Rosina Semenya, Lindiwe Maseko en Phumzile Mnguni sal op die ad hoc-komitee dien as lede wat kan stem. Phumzile Ngwenya-Mabila en Nono Maloyi sal die regerende party verteenwoordige as lede wat nie stemreg het nie. Die Nasionale Vergadering het Donderdag goedkeuring gegee dat die komitee saamgestel kan word ná ŉ groot debat in die parlement. Die ANC, EFF, African People’s Convention (APC), National Freedom Party (NFP) en United Democratic Movement (UDM) was ten gunste van ŉ wysiging aan die grondwet. Die DA, IVP, Cope, VF Plus en ACDP het die mosie teengestaan. Die ANC wil hê die wysiging moet in werking tree voor volgende jaar se algemene verkiesing. Mthembu het die gebeure van die week en die oploop tot die aanstelling van die komitee beskryf as “die mees geskiedkundige ontwikkeling sedert die aanvang van ons parlementêre demokrasie”. “Deur hierdie wysiging sal artikel 25 van die Grondwet dit duidelik stel wat reeds in die Grondwet geïmpliseer word wat betref grondonteiening sonder vergoeding, as ŉ wettige opsie vir grondhervorming, om die kwessie van historiese onregte weens ontneming van grond, aan te roer.”